Mette Frederiksen (S), 2012-01-26:
Tak for det, og tak for en god debat.
Jeg havde nu også forventet, at vi i mindelighed kunne blive enige om at vedtage de her tre lovforslag, da det jo udmønter en bred og – synes jeg – god politisk aftale, der blev indgået inden folketingsvalget.
Jeg synes, det er vigtigt, at vi med de her lovforslag sikrer, at der bruges mindre tid på papirarbejde og bureaukrati ude i vores kommuner; at der bliver sat mere fokus på den enkelte ledige; at vi på nogle udvalgte områder får taget, synes jeg, nogle afgørende, vigtige skridt i retning af en bedre beskæftigelsespolitik, og ikke mindst det, at det nu ikke længere vil være sådan, at den ledige bliver pålagt at søge et vist antal job, men i stedet kan blive pålagt at søge konkrete, relevante job, er for mig at se en rigtig vigtig ændring.
Jeg synes også, det er vigtigt, at der nu kommer nogle både enklere og mere fleksible rammer for opfølgningen i forhold til den enkelte ledige, sådan at det bliver muligt at følge op med andet end de samtaler, der har gjort sig gældende hidtil.
I det hele taget lægger lovforslagene op til en mere fleksibel tilrettelæggelse med fokus på det, som er det afgørende.
Jeg hører, hvad Enhedslistens ordfører siger omkring den øgede brug af digitalisering,
og kan sige, at jeg sådan set er enig med hr. Christian Juhl i, at det er vigtigt, at de borgere, der ikke føler sig trygge ved det digitale, får den hjælp, den sparring, de har behov for.
Omvendt har jeg det også sådan, at jeg synes, at digitaliseringen åbner for rigtig, rigtig mange muligheder, ikke mindst på beskæftigelsesområdet.
Altså: Enhedslisten har jo tidligere med rette kritiseret beskæftigelsespolitikken for at være for rigid og for at have for stramme regler, f.eks. når det gælder fremmøde på et bestemt tidspunkt, og der tror jeg slet ikke vi må undervurdere, at en øget digitalisering af beskæftigelsespolitikken jo også understøtter, at det er borgeren selv, der bliver den primære drivkraft for, hvornår kommunikationen med en sagsbehandler i jobcenteret skal foregå.
Jeg tror, det er vigtigt, at vi går på to ben her, altså har et skarpt blik for, at alle skal kunne være med, samtidig med at vi bruger de mange muligheder, som digitaliseringen giver os, så i og med at det er mig, der har en del af ansvaret for, hvordan det her udmøntes og omsættes til virkelighed, vil jeg gerne love Enhedslisten, at det er noget, jeg vil være meget opmærksom på.
Jeg skal sige, som flere af ordførerne også har været inde på, at vi derudover nu endelig får taget fat på den problemstilling, der handler om, at gravide, der er sygemeldt på grund af graviditetsforhold, tidligere var omfattet af en meget håndfast opfølgning, for det bliver der nu også blødt op på reglerne om.
Det synes jeg er rigtig, rigtig klogt.
Så indeholder lovforslaget to elementer, som ikke var en del af den oprindelige aftale, og det er alle aftaleparter informeret om.
Det er dels en hjemmel i lovgivningen til at kunne gennemføre forsøg og udviklingsaktiviteter, og det lytter jeg mig til at der er opbakning til, dels spørgsmålet om beregning af dagpengesatsen for lønmodtagere, som Enhedslisten i øvrigt allerede har redegjort for.
Det er to forslag, som, tror jeg, for det ene forslags vedkommende betyder noget for udviklingen af beskæftigelsespolitikken, og som for det andet forslags vedkommende får rettet op på en helt uhensigtsmæssig konsekvens af lovforslaget, som det først var udformet.
Jeg synes alt i alt, at lovforslagene her udmønter den politiske aftale loyalt.
Jeg synes, det er en god politisk aftale, der er indgået, og jeg er meget enig, når både den radikale ordfører og andre ordførere mindede om, at det her bestemt ikke behøver at være den sidste aftale, der handler om og adresserer spørgsmålet omkring afbureaukratisering af beskæftigelsespolitikken.
Jeg ser det her som et første skridt i den retning og håber på et rigtig, rigtig godt samarbejde med alle Folketingets partier, som jeg ved er optaget af det.
Til allersidst måske dette: Når vi afbureaukratiserer, tror jeg ikke, det kan undgås, at vi også kommer til at foretage nogle ændringer, som alle ikke kan være helt enige i.
Jeg har det selv sådan, at hvis vi virkelig mener, at vi gerne vil afbureaukratisere, kommer vi også en gang imellem til at ændre noget her og der i en lovgivning, som måske ikke til fulde lever op til andre mål, vi har.
Og jeg synes personligt, at det er prisen værd, for skal vi adressere den enorme problemstilling, der er, og som SF's ordfører også gør opmærksom på, med at vores lovgivning fylder så meget, at en ledig ikke kan bære lovgivningen ud af jobcenteret eller a-kassen, så skal vi afbureaukratisere, og så må vi tage det med, at der kan ligge nogle mindre forringelser i en afbureaukratisering.